Ai 24 di Otubar passe 20 mil personis (ma cualchidun al fevele di cuasi 30 mil) a àn invadût in maniere pacifiche lis stradis di Carcassona / Carcassone par rivendicâ il dirit di podê doprâ ad in plen la lenghe ocitane, ven a dî une politiche linguistiche pe promozion e pal svilup dal ocitan a tacâ de scuele, un servizi public radiotelevisîf in lenghe d’òc, e il ricognossiment di un status legâl par dutis lis lenghis minorizadis dal stât francês. La iniziative e je stade inmaneade dal coordenament “Anem Òc!” che al met adun l’Istitût di Studis Ocitans, lis Calandretas, Òc-Bi, Felibrige, FELCO e altris grups ocitans. I manifestants a son rivâts di dute la Ocitanie, ancje de Val di Aran e des valadis ocitanis dal Piemont. Ae iniziative a àn partecipât ancje delegazions di altris comunitâts minorizadis dal stât francês.
Inte stesse zornade uns 5 mil personis a àn manifestât pes stradis di Baiona / Bayonne par domandâ il ricognossiment uficiâl de lenghe basche e il rispiet dai dirits linguistics de comunitât basche ancje intal stât francês. A inmaneâ la manifestazion a son stadis lis organizazions Euskal Konfederazioa e Kontseilua.
Font: Vilaweb, 24-25/10/09; Gara, 25/10/09; Le Journal du Pays Basque, 24/10/09
fur_Latn fur_Latn fra_Latn